**În noaptea de Crăciun**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Luminile îmi colorează strada,

Iar brazii-nveșmântați în strai de gală

Cu ramurile verzi ating zăpada

Ori prind în palme fire de beteală.

Se-aude-n difuzoare o colindă,

Pe scenă cântă,-n miez de noapte, Hrușcă,

Pe bolta de cristal o să se-aprindă

Steluțe mii și praful ars de pușcă

Va dăinui în aer multă vreme.

Eu te aștept în târg cu turtă dulce,

Vin fiert cu scorțișoară și poeme

În ieslea unui înger să ne culce.

- Nu-s trecători prin munţi, iar peste gheţuri

Doar săniile-aleargă... ‘n ce poveste

Acoperită de ninsori şi ceţuri

Te voi găsi? Promit să-ţi dau de veste

Când voi ajunge-n piaţă, sub arcada

De zahăr ars. Momentul sărbătorii

Să-l decorăm cu îngeri pe zăpada

Pe care-n zori vor trece urătorii.

Lavanda să ne-mbie la visare,

Hai în iatac, să ascultăm colinde,

Dulceaţa din cireşele amare

S-o degustăm. Ce va urma? Depinde!

Ioan Grigoraș Liliana Trif